‘Chaos, vrees’ toe Walmart-skieter losbrandArgieffoto via Twitter. “Ek het opgekyk en die bestuurder het die deur oopgemaak en begin losbrand. Ek het gesien hoe verskeie mense na die vloer val – van hulle was geskiet en ander het van hom probeer wegkom.” Só het Briana Tyler, ŉ werknemer by ŉ Walmart-supermark in die Amerikaanse deelstaat Virginië, aan People gesê nadat sy die massaskietery by die supermark in Chesapeake oorleef het. Tyler het Woensdag die vreesaanjaende ervaring herleef en die chaos beskryf toe die skieter op haar en sowat 20 van haar kollegas losgebrand het. “Hy het direk na my gekyk, maar gelukkig my kop net-net gemis,” sê sy. “Ek het nooit gedink ek sal so iets oorkom nie.” Tyler het ongedeerd van die voorval afgekom, maar sê sy is steeds in skok, aangesien sy aanvanklik gedink het die skietery is soos ŉ voorbereidingsoefening vir as so iets ooit in die winkel sou gebeur. Volgens Tyler het die vermeende skieter, Andre Bing (31), wat ook die betrokke supermark se winkelbestuurder was, nie ŉ woord gerep toe hy altesaam sewe mense, ook homself, om die lewe gebring het nie. Die plaaslike polisie in Chesapeake het Woensdag bevestig dat daar slegs sewe slagoffers was, nie tien soos aanvanklik vermoed is nie. Een van die slagoffers is ŉ 16-jarige inwoner van die gebied. Talle mense is ook in die proses beseer. Die name van die oorledenes, behalwe die minderjarige, is ook intussen bekend gemaak, berig Insider. Lorenzo Gamble, Brian Pendleton, Kellie Pyle, Randall Blevins en Tyneka Johnson is geïdentifiseer as vyf van die slagoffers. Diegene wat die skietery oorleef het, word by die Sentara-hospitaal in Norfolk, Virginia, behandel. Die omvang van hulle beserings is egter nie aan die publiek bekend gemaak nie. Walmart het ook reeds ŉ verklaring oor die noodlottige voorval uitgereik en bevestig dat die vermeende skieter Bing is. “Ons bevestig dat Andre sedert 2010 by Walmart werksaam was en die posisie as ŉ oornagwinkelbestuurder gevul het,” lui die verklaring. “Ons is geskok deur die voorval en gee ons volle samewerking aan die betrokke wetstoepassingsowerhede.” Die supermark sal vir die volgende paar dae gesluit bly terwyl speurders die perseel fynkam. Tweede meeste massaskietvoorvalle vanjaar 2022 is waarskynlik die jaar waartydens die tweede meeste massaskietvoorvalle in die VSA aangeteken sal word, berig CNN. Dit volgens data wat deur Gun Violence Archive, ŉ organisasie sonder winsbejag, bekend gemaak is. Dié organisasie hou die getal massaskietvoorvalle oor Amerika heen dop. Luidens die data is minstens 607 massaskietvoorvalle vanaf Januarie tot November vanjaar aangeteken. Altesame 3 179 mense was by dié skietvoorvalle betrokke wat tot die dood van 637 mense gelei het en meer as 2 500 beseer gelaat het. Daar was altesaam 690 massaskietvoorvalle verlede jaar, terwyl 610 voorvalle in 2020 aangeteken is. Gedurende dieselfde tydperk verlede jaar was minstens 3 267 mense wat by die voorvalle betrokke, wat tot 645 sterftes gelei het. Dit terwyl die getalle van 2020 wys dat 2 873 mense geskiet is en 463 dood is. Volgens Gun Violence Archive is altesame 24 mense reeds die afgelope week in massaskietvoorvalle dood en altesame 37 ander beseer. Daar was boonop tot dusver meer massaskietvoorvalle in 2022 as die aantal dae in die jaar – ŉ tendens wat elke jaar sedert 2019 opgemerk is. In November alleen was daar minstens 32 massaskietvoorvalle reg oor Amerika. Altesame 177 mense is geskiet, van wie 43 dood is. Kenners is egter bekommerd dat die aantal massaskietvoorvalle nog voor die einde van die jaar die hoogte in sal skiet.